برده‌داری هَنتا موریتانی دله وجود دارنه و این کشور از نظر درصد جمعیت برده‌ئون اولین رتبه ره دنیا دله دارنه. سی‌ان‌ان ِباته، سال ۲۰۱۲ حدود ۱۰ تا ۲۰ درصد جمعیت این کشور برده بینه. اولین‌بار سال ۲۰۰۷ برده‌داری این کشور دله غیرقانونی اعلام بیی‌یه و اون گادِر تاسا فقط ات نفر ره دادگاه برده داشتن وسّه محکوم هاکرده و باقی ره کار ندارنه. اونان که وشون پوست سیوته هسته قدیم تاسا بردگی کانّه و گرچه خرید-فروش نوانّه ولی معمولاً برده‌ئون ره هدیه دنّه و عاروسی دله رسم هسته که برده‌های وچون ره هدیه کانّه. دولت ولی شدیداً این مسئله ره انکار کانده و هرکی برده‌داری خَوه گپ بزنه ره کانده زندون.